 NA TITUS OMINDE WAZAZI na wanafunzi walioathiriwa na mpango wa kuenda ng’ambo kwa elimu ya juu kwa kile kilidaiwa ni ushirikiano wa serikali ya kaunti ya Uasin Gishu na baadhi ya vyuo vikuu katika mataifa ya Finland na Canada, wanataka mipango ya kuinua mji wa Eldoret kuwa jiji isitishwe hadi warejeshewe pesa ambazo walipipa kama karo kuhusiana na mpango huo. Wakizungumza mjini Eldoret mnamo Alhamisi wakati wa kikao na wanahabari, walijutia kutotimia kwa ahadi ya gavana wa Uasin Gishu Jonathan Bii, ambaye aliahidi kushughulikia masaibu yao baada ya kongamano la ugatuzi lilokamilika wiki jana. “Inasikitisha kwamba gavana wetu aliahidi kutuita baada ya kongamano la ugatuzi ili kuanzisha mipango ya kurejeshewa pesa lakini tangu kukamilika kwa kongamano hilo gavana amenyamaza,” Janet Koech, mmoja wa wanafunzi walioathiriwa alisema. Bi Koech alisikitika kuwa serikali ya kaunti sasa inaangazia kampeni ya kuinua mji wa Eldoret hadi hadhi ya jiji huku madai yao ya kurejeshewa hela zao yakipuuzwa. Wanafunzi hao waliojawa na hasira sasa wameapa kukwamisha juhudi za kuinua mji hadi jiji hadi warejeshewe pesa zao ili kuendelea na programu zao za masomo. Walisema kuinuliwa kwa mji hadi hadhi ya jiji hakutawafaa lolote lakini kutaibua tu fursa kwa waporaji na walaghai mjini Eldoret kuendelea na njama zao za ulaghai. “Kama wanafunzi walioathiriwa tumesikitishwa sana na jinsi kaunti hii inavyotutendea. Mmefunga ndoto zetu, tuliambiwa tusubiri mkutano wa ugatuzi umalizike na sasa kongamano la ugatuzi limeisha lakini mko kimya kuhusu masaibu yetu, kwanini mnaua ndoto zetu, kwa nini mnatuua, tunakufa kwa dhiki, shinikizo la damu,mwatuzika tukiwa bado wadogo,” akasema Bi Koech. Bi Koech anaitaka serikali ya kitaifa pamoja na kamati ya seneti kuhusu ugatuzi kusitisha mipango ya kuinua mji huo kuwa jiji. “Tunasikia kwamba kamati ya seneti inakuja Eldoret kukuza mji kuwa jiji. Kwa faida gani? Tunahitaji pesa zetu, sio jiji,” alisema Bi Koech. Wameapa kushiriki katika msururu wa maandamano katika mji wa Eldoret kuanzia Jumatatu wiki ijayo ili kulemaza shughuli zote za kaunti hadi warejeshewe pesa zao. Naye Jael Bett, ambaye alipoteza ziadi ya Sh1.2 milioni alisimulia jinsi mamake, ambaye ni mjane, aliuza shamba lao la pekee ili kupata nafasi ya kusomea nchini Canada. “Mama yangu ni mjane. Aliuza ardhi ya familia yetu pekee ili kupata ufadhili wangu wa masomo, sasa ameshuka moyo sana, turudishie pesa zetu,” Bi Bett alisema huku akibubujikwa na machozi. Wazazi wao walimwambia gavana Bii ajitokeze waziwazi kuhusu suala hilo huku wakisisitiza kwamba lazima awajibishwe na hapaswi kupeleka masaibu yao kwa mtangulizi wake Jackson Mandago ambaye anakabiliwa na kesi ya sakata ya Sh1.1 bilioni za waliotaka kuenda ng’ambo kusoma. “Gavana Bii hapaswi kufikiria kuwa ametoka kwenye swala hili. Baadhi yetu tulilipa pesa zetu wakati wa utawala wako na lazima achukue udhibiti wa kile kinachotokea katika serikali yake, ulifanya kazi pamoja na gavana wa zamani, wewe ni Mkurugenzi Mtendaji wa kaunti.Tunataka kurejeshewa fedha zetu na hakuna nafasi ya visingizio,” alisema mmoja wa wazazi hao. Wametishia kuanza kukusanya saini kutoka kwa wakazi kumtaka gavana Bii ajiuzulu ikiwa hatawasaidia wanafunzi walioathiriwa kupata pesa zao. Wazazi hao wakiongozwa na Kimutai Kurui kutoka Centre Against Torture walisema kuwa kesi inayoendelea dhidi ya seneta Mandago kuhusiana na suala hilo haitawazuia kudai pesa zao. “Kesi inayoendelea mahakamani dhidi ya Seneta Mandago isiingizwe katika ombi letu la kurejeshewa fedha. Hatuwezi kuahirisha mpango wa ufadhili wa masomo kwa sababu kuna mtu ambaye amepelekwa mahakamani,” akasema Bw Kurui. Wakati huo huo, aliitaka mahakama kuharakisha kesi dhidi ya Seneta Mandago kuhusiana na sakata hiyo. “Mnamo Septemba 2 tutafanya maandamano yetu Nakuru, nje ya mahakama, ili kuelezea machungu yetu mahakamani,” akaongeza Bw Kurui. Serikali ya kaunti ya Uasin Gishu imelaumiwa kwa kutotuma karo katika vyuo vikuu husika, huku baadhi ya wanafunzi wakikosa kusafiri kwenda masomoni au waliosafiri kukwama wakati fulani katika mataifa ya kigeni kutokana na malimbikizo ya karo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  